**Informácia k poskytovaniu náhradného výživného v čase mimoriadnej situácie, núdzového stavu alebo výnimočného stavu vyhláseného v súvislosti s ochorením COVID-19**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Dňa 30.04.2020 nadobudlo účinnosť *nariadenie vlády SR č. 102/2020 Z. z. o niektorých opatreniach v oblasti sociálnych vecí, rodiny a služieb zamestnanosti v čase mimoriadnej situácie,núdzového stavu alebo výnimočného stavu vyhláseného v súvislosti s ochorením COVID-19*(ďalej len „nariadenie“), ktoré dočasne počas krízovej situácie a na ďalšie obdobie bezprostredne nasledujúce po jej ukončení upravuje postup pri posúdení nároku náhradné výživné. Predmetné nariadenie je zverejnené v zbierke zákonov (<https://www.slov-lex.sk/pravne-predpisy/SK/ZZ/2020/102/20200430>).

Podmienkou nároku na náhradné výživné podľa § 2 ods. 1 písm. a) zákona o náhradnom výživnom je, že **povinná osoba si dva po sebe nasledujúce kalendárne mesiace neplní svoju vyživovaciu povinnosť** v plnej výške, v lehote a spôsobom určeným právoplatným rozsudkom súdu alebo súdom schválenou dohodou a **exekučné konanie na vymoženie pohľadávky na výživnom trvá najmenej dva mesiace** od doručenia návrhu na vykonanie exekúcie súdu a povinná osoba nezačala platiť výživné. Uvedenú skutočnosť, žiadateľ preukazuje pri podaní žiadosti o náhradné výživné potvrdením súdneho exekútora.

V zmysle § 12 nariadenia v prípade, ak žiadateľ o náhradné výživné má v čase krízovej situácie problém si zabezpečiť vyššie uvedené potvrdenie od súdneho exekútora (napr. obmedzené úradné hodiny exekútorského úradu, z dôvodu obavy o svoje zdravie nenavštívi exekútorský úrad, atď.), **je možné** predmetné potvrdenie súdneho exekútora **nahradiť čestným vyhlásením žiadateľa** o skutočnosti, žedva po sebe nasledujúce kalendárne mesiace od splatnosti poslednej splátky výživného si povinná osoba neplnila svoju vyživovaciu povinnosť v plnej výške, v lehote a spôsobom určeným právoplatným rozhodnutím súdu alebo súdom schválenou dohodou.

[Vzor čestného vyhlásenia, ktorý môže žiadateľ použiť je zverejnený na tejto webovej stránke**- TU.**](https://www.upsvr.gov.sk/vzory-ziadosti/vzory-ziadosti-pre-oblast-socialnych-veci-a-rodiny/nahradne-vyzivne-1.html?page_id=268774)

Zároveň však upozorňujeme žiadateľa, že po skončení krízovej situácie **bude povinný do 30 kalendárnych dní** preukázať/dokladovať úradu skutočnosti uvedené v čestnom vyhlásení a že bol podaný návrh na vykonanie exekúcie, **a to aj za obdobie, ktoré uviedol v čestnom vyhlásení*.*** *Aj keď je postačujúce predložiť tieto doklady úradu až po skončení krízovej situácie, odporúčame žiadateľovi tieto doklady predložiť/zaslať úradu bezodkladne po tom ako ich bude mať k dispozícii a nečakať s predložením dokladov až do času ukončenia krízovej situácie.*

V prípade, ak žiadateľ v stanovenej lehote po ukončení krízovej situácie nepreukáže úradu skutočnosti uvedené v čestnom vyhlásení, resp. úrad zistí, že skutočnosti uvedené v čestnom vyhlásení nie sú v súlade s predloženými dokladmi a žiadateľ v čase podania žiadosti o náhradné výživné nespĺňal vyššie uvedenú podmienku podľa § 2 ods. 1 písm. a) zákona o náhradnom výživnom, **úrad rozhodne o povinnosti vrátiť preddavkovo poskytnuté náhradné výživné.**

V čase odo dňa účinnosti tohto nariadenia **lehoty na oznámenie skutočností rozhodujúcich na trvanie nároku neplynú.** Dôvodom týchto opatrení je skutočnosť, že vzhľadom na krízovú situáciu poberateľ nemôže z objektívnych dôvodov zabezpečiť dodržiavanie lehôt na splnenie zákonných povinností. V zmysle § 18 ods. 2 v spojitosti s § 26 ods. 5 nariadenia úrad odpustí zmeškanie lehoty, ak bude zmeškaný úkon **vykonaný do 30 kalendárnych dní od skončenia krízovej situácie**.